Ma verloor seggenskap oor kind omdat sy oorbeskermend is - Jy en die RegJy en die Reg
Tuis › Artikels › Ma verloor seggenskap oor kind omdat sy oorbeskermend is
In 'n ongerapporteerde saak het die landdroshof 'n bevel gemaak dat die seun, ongeveer 12 jaar oud, se primêre woning by die vader moet wees en nie by die moeder nie. Die moeder het appèl aangeteken teen hierdie beslissing en die Noord-Gautengse hooggeregshof het die appèl aangehoor.
Voor die partye hof toe is, soos hierbo genoem is, het die aanvanklike gesinsadvokaatsverslag aangedui dat die moeder baie besorg was oor en ook baie lief was vir haar seun. Die verslag het egter ook aangedui dat die seun abnormaal baie na 'n dokter geneem is. Die seun was op verskeie medikasies en het ook ongeveer 1 kg gewig per maand opgetel vandat hy by sy moeder bly.
Die pa het hierna 'n dringende aansoek gebring om die seun by hom te laat woon, maar ook dat die seun deur 'n sekere dokter, gekwalifiseerde sielkundiges en die gesinsadvokaat ondersoek moet word om die hof by te staan in die vasstelling van wat die werklike probleem met die kind is. Die pa was suksesvol in hierdie aansoek en die hof het die seun se primêre woning na die pa geskuif, waarna die ma appèl aangeteken het.
Die hof van appèl het die saak as dringend aangehoor en 'n kurator ad litem is aangestel om na die seun se behoeftes om te sien. Die kurator is versoek om 'n verslag saam te stel nadat sy verskeie onderhoude gevoer het met al die partye asook met mediese deskundiges, en die saak behoorlik ondersoek het. In die verslag is gemeld dat die kind onder 'n wanindruk was deur te dink hy is werklik siek. Die seun het ook in soveel woorde gesê dat hy by sy moeder wou bly, maar in werklikheid was dit sy vader wat hy teenwoordig wou hê. Hy was baie lief vir sy ma en wou haar nie seermaak nie, daarom het sy woorde en sy aksies verskil. Die kurator het aanbeveel dat die seun by sy pa woon.
Die hof se beslissing het ooreengestem met die kurator se verslag en het beveel dat die kind by sy vader moes woon. Die hof het dit baie duidelik gemaak dat die moeder genoeg tyd gehad het, toe haar seun by haar gewoon het, om te wys dat sy wel in die kind se beste belange kan optree reeds omdat sy so lief is vir hom. Die kind se gewigsprobleem was problematies; hy was 22 kg oorgewig as gevolg van 'n ongesonde leefstyl in die moederhuis. Die moeder het vir die seun alles gegee waarvoor hy gevra het. Sy was oorbeskermend en het die kind van een dokter na 'n ander geneem, wat gelei het tot geweldige groot dosisse onnodige medisyne wat die kind elke dag moes drink. Die kind was fisies en emosioneel ongesond.
Liefde maak soms 'n ouer blind vir die harde realiteit. Die hof sal altyd in die beste belang van 'n kind optree.